钦定古今图书集成/理学汇编/经籍典/第150卷 > 程大昌诗议 > 七 逸诗有豳雅豳颂而无豳风以证风不得
## 钦定古今图书集成/理学汇编/经籍典/第150卷 > 程大昌诗议 > 七 逸诗有豳雅豳颂而无豳风以证风不得

抗雅

《周官》之书，先夫子有之，其籥章所龡，逸诗有《豳雅》《豳》
《颂》，而无《豳风》，则又可以见成周之前，无风而有诗、雅、
颂，正与季札所见名称相应也。太师比次诗之六义，
曰：“风也、赋也，比也、兴也，雅也、颂也”，列以为六，盖类而
畅之，犹曰诗之各有其理者如此而已耳。郑司农于
此遂取季札《卫风》一语以实其说，而曰国风者，古固
已有，如太师所掌也。是郑氏亦觉六经，夫子无言《诗》
之有风者，而特并沿《六经》以证夫风之有本耳。故予
得以断谓左、荀之失，起于误认札语也。且郑不知此
之六目，特释其义，而未尝以命其名也。试言其类，吉
甫之赠申伯也，自叙所著曰“其诗孔硕，其风肆好”，是
正六义中取风以为之义者也。然而夫子釐《雅》《颂》以
正其所，而崧高部汇，自属“大雅。”足以见雅之体可以
包风，风之义不得抗“雅”，其证甚明也。